Der skal separatkloakeres på Hobrovej i Aalborg, og derfor er et større vejarbejde netop blevet sat i gang. Arbejdet starter i krydset ved Hobrovej og Nibevej i City Syd. Der er flere forskellige opgaver, der skal ordnes, og derfor forventer kommunen vejarbejde på den trafikerede vej de næste måneder. Arbejdet begynder i krydset ved City Syd og fortsætter i etaper mod nord og Stationsmestervej. Når arbejdet står på ensrettes kørselsretningen på Nibevej i højre spor, og venstresving fra Hobrovej ind på Nibevej vil ikke være muligt, mens der arbejdes i krydset. Aalborg Kommune har informeret Vejdirektoratet om, at man mens vejarbejdet står på skal forvente en transporttid på op til 15 minutter mere end normalt. Og det vil være endnu mere i de travle timer i døgnet. Og som om det ikke var nok begynder kommunen endnu et vejarbejde til april på den øst-vestgående del af Hobrovej på strækningen ved Ny Nibevej og frem til Egnsplanvej, hvor vejen skal udvides og ombygges. Aalborg Kommune melder, at de to projekter bliver koordineret med hinanden, så det er til minimal gene for billisterne. Men kø og længere transporttid skal forventes.
Aalborg Forsyning har netop påbegyndt vejarbejdet på Hobrovej i City Syd.